ກາດດາຟີຮຽກຮ້ອງໃຫ້ ປະຊາຊົນລຸກຂຶ້ນມາຕໍ່ສູ້
ຜູ້ນໍາລີເບຍຮຽກຮ້ອງໃຫ້ປະຊາຊົນ ຈັບປືນຂຶ້ນມາຕໍ່ສູ້ ເພື່ອປົດປ່ອຍປະເທດ​.
ທ່ານ ມວມມາ ກາດດາຟີ ຜູ້ນໍາລີເບຍ ໄດ້ຮຽກຮ້ອງໃຫ້ປະຊາຊົນຂອງທ່ານ ຈັບອາວຸດຂຶ້ນ ມາຕໍ່ສູ້ ເພື່ອປົດປ່ອຍລີເບຍ ໃນສານທີ່ອັດໄວ້ແລະນໍາອອກອາກາດທາງໂທລະພາບລີເບຍໃນເຊົ້າວັນຈັນມື້ນີ້ ທ່ານກາດ ດາຟີໄດ້ຮຽກຮ້ອງໃຫ້ປະຊາຊົນລີເບຍ ພາກັນຕໍ່ສູ້ເພື່ອຍຶດເອົາຫົວເມືອງຕ່າງໆທີ່ຕົກໄປຢູ່ ພາຍໃຕ້ການຄວບຄຸມຂອງພວກກະບົດນັ້ນຄືນມາ ເວລານີ້ ພວກກະບົດກໍາລັງບຸກຄືບໜ້າເຂົ້າມາໃກ້ນະຄອນຫລວງຕຣີໂປລີຫລາຍຂຶ້ນເລື້ອຍໆ ຊຶ່ງວັນອາທິດວານນີ້ ພວກກະບົດກ່າວອ້າງວ່າ ພວກຕົນໄດ້ເຂົ້າຄວບຄຸມຫລາຍພາກສ່ວນ ແລ້ວໃນເມືອງຍຸດທະສາດ Zawiya ອັນເປັນການກ່າວອ້າງທີ່ລັດຖະບານລີເບຍປະຕິເສດນັ້ນ ເມືອງ Zawiya ຕັ້ງຢູ່ໃກ້ກັບທາງຫລວງທີ່ສໍາຄັນສາຍນຶ່ງ ຊຶ່ງໄກຈາກນະຄອນຫລວງຕຣີໂປ ລີໄປທາງທິດຕາເວັນຕົກພຽງແຕ່ 50 ຫລັກກິໂລແມັດ ຖ້າພວກກະບົດຄວບຄຸມເມືອງນີ້ໄດ້ ກໍຈະເທົ່າກັບຕັດກຸງຕຣີໂປລີ ຂາດຈາກເສ້ນທາງລໍາລຽງຕ່າງໆ ພວກກະບົດກ່າວວ່າ ພວກຕົນໄດ້ບຸກຄືບເລີກເຂົ້າໄປໃນເຂດຕາເວັນຕົກຂອງເມືອງ Zawiya ແຄມຝັ່ງທະເລນັ້ນອີກໃນວັນອາທິດວານນີ້ ເຖິງແມ່ນໄດ້ມີການປະທະກັນຢ່າງດຸເດືອດກັບ ພວກກໍາລັງທີ່ຈົງຮັກພັກດີຕໍ່ຜູ້ນໍາກາດດາຟີກໍຕາມ ພາບວີດີໂອທາງໂທລະພາບໃນວັນອາທິດວານນີ້ ສະແດງໃຫ້ເຫັນພວກກະບົດໄດ້ຊັກທຸງໃນ ສະໄໝກ່ອນຍຸກກາດດາຟີຂຶ້ນເສົາຢູ່ໃນເມືອງ ແລະພາກັນຍິງປືນຂຶ້ນຟ້າ ສະເຫລີມສະຫລອງ ກັນ ແຕ່ໂຄສົກປະຈໍາລັດຖະບານລີເບຍກ່າວວ່າ ລັດຖະບານຍັງຄວບຄຸມເມືອງນີ້ຢູ່ ເມືອງ Zawiya ໄດ້ຕົກຢູ່ໃນການຄຸ້ມຄອງຂອງທັງສອງຝ່າຍ ປ່ຽນໄປປ່ຽນມາຫລາຍຄັ້ງແລ້ວ ແລະເປັນເມືອງນຶ່ງໃນຫລາຍໆຫົວເມືອງທໍາອິດ ທີ່ລຸກຂຶ້ນຕໍ່ຕ້ານທ່ານກາດດາຟີ ໃນເວລາ ບໍ່ດົນຫລັງຈາກການລຸກຮືຂຶ້ນຕໍ່ຕ້ານລັດຖະບານຂອງມະຫາຊົນໄດ້ເລີ້ມຂຶ້ນໃນເດືອນກຸມພາ ຜ່ານມາ